# Taxa de fecunditat

La taxa de fecunditat (també coneguda com a taxa de fertilitat o índex sintètic de fecunditat) és una estadística demogràfica que indica el terme mitjà de fills que una dona tindria si visqués fins a la fi de la seva edat reproductiva i tingués fills d'acord a la taxa de fertilitat per a cada grup d'edat. Aquesta estadística és un mesurament del nivell de fertilitat més directe que no pas la taxa de natalitat, ja que indica els fills per dona. A més, la taxa de fecunditat ens mostra el potencial de canvi que té una població.
Una taxa de fecunditat de dos fills per dona és considerada, teòricament, com a taxa de reemplaçament poblacional, ja que permet estabilitat en la població total d'una regió o país. Una taxa de fecunditat superior a 2,0 indica que la població creix, i que la mediana d'edat disminueix. Una taxa superior a 2,0 també pot indicar que hi hauria dificultats si el país no produís els recursos necessaris per a l'alimentació i l'educació, així com oportunitats de feina. Per altra banda, una taxa inferior a 2,0 indica que la població disminueix i envelleix (la mediana d'edat augmenta). Això pot indicar problemes ja que la força laboral és cada vegada més petita, produint menys recursos per a un percentatge elevat de població jubilada.
Tanmateix, aquesta taxa depèn de l'índex de masculinitat (ràtio d'homes i dones) i de la taxa de mortalitat, en especial de la mortalitat infantil. La taxa de reemplaçament de la majoria dels països desenvolupats és de 2,1 naixements per dona, però s'eleva a 2,5 o 3,3 en alguns països en vies de desenvolupament, a causa de les altes taxes de mortalitat. A nivell mundial, la taxa de reemplaçament actual és de 2,33 fills per dona; amb aquesta taxa, el creixement poblacional seria nul. Les taxes de fertilitat més elevades són de països d'Àfrica (superiors a 2,0) i les més baixes són de països d'Europa Occidental (inferiors a 2,0). De fet, si la tendència no canvia, la població europea disminuirà dramàticament els següents 50 anys.
Cal esmentar que aquesta estadística, com totes les estadístiques demogràfiques, ha d'estudiar-se en conjunt amb les altres. És a dir, una taxa de fertilitat superior a 2,0 fills per dona no necessàriament implica una taxa de creixement poblacional elevada, si la taxa de mortalitat infantil és molt elevada també.

## Fórmula

Per a calcular la fecunditat d'una franja d'edat de la població femenina, s'ha de dividir el nombre de naixements totals d'aquella edat pel nombre de dones d'aquella edat, i després multiplicar-ho per mil:
$F_{x}={\frac {naixements}{dones_{x}}}\times 1000$

## Llista de països per taxa de fecunditat

Dades de la CIA
| nr. | Pais | Taxa de fecunditat (2009) |
| 1 | Níger | 7,75 |
| 2 | Mali | 7,29 |
| 3 | Uganda | 6,77 |
| 4 | Afganistan | 6,53 |
| 5 | Burundi | 6,33 |
| 126 | Estats Units | 2,05 |
| 133 | França | 1,98 |
| 159 | Xina | 1,79 |
| 160 | Austràlia | 1,78 |
| 161 | Luxemburg | 1,78 |
| 162 | Noruega | 1,78 |
| 163 | Xipre | 1,78 |
| 190 | Portugal | 1,40 |
| 195 | Bulgària | 1,41 |
| 196 | Rússia | 1,41 |
| 197 | Alemanya | 1,41 |
| 200 | Suïssa | 1,39 |
| 206 | Andorra | 1,33 |
| 207 | Itàlia | 1,31 |
| 208 | Espanya | 1,31 |
| 221 | Illes Mariannes Septentrionals | 1,15 |
| 222 | Taiwan | 1,14 |
| 223 | Singapur | 1,09 |
| 224 | Hong Kong | 1,02 |
| 225 | Macau | 0,91 |

## Referències

* ↑ «CIA». Arxivat de l'original el 2009-10-28. [Consulta: 27 març 2009].